

VLADA REPUBLIKE HRVATSKE

Zagreb, 10. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka kojim se prihvaća Izvješće o radu Agencije za obalni linijski pomorski promet za 2023. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), u vezi s člankom 105. točkom 5. Zakona o prijevozu u linijskom i povremenom obalnom pomorskom prometu („Narodne novine“, broj 19/22.), Vlada Republike Hrvatske na sjednici održanoj \_\_\_\_\_\_\_\_\_\_\_ 2024. donijela

**Z A K L J U Č A K**

Prihvaća se Izvješće o radu Agencije za obalni linijski pomorski promet za 2023. godinu, koji je donijelo Upravno vijeće Agencije za obalni linijski pomorski promet na sjednici održanoj dana 30. travnja 2024., u tekstu koji je Vladi Republike Hrvatske dostavilo Ministarstvo mora, prometa i infrastrukture aktom, KLASA:003-02/24-02/46, URBROJ: 530-03-1-1-24-8, od 23. rujna 2024.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Agencija za obalni linijski pomorski promet (nadalje: Agencija) je neprofitna pravna osoba osnovana 2006. godine. Osnivač Agencije je Republika Hrvatska, a osnivačka prava ostvaruje Vlada Republike Hrvatske. Rad Agencije kao javne ustanove s javnim ovlastima je reguliran Zakonom o prijevozu u linijskom i povremenom obalnom pomorskom prometu („Narodne novine“, broj 19/22., u daljnjem tekstu: Zakon)

Agencija je dostavila Ministarstvu mora, prometa i infrastrukture Izvještaj o radu Agencije za obalni linijski pomorski promet za 2023. godinu, koje je Odlukom donijelo Upravno vijeće Agencije na svojoj 51. sjednici, održanoj dana 30. travnja 2024., broj: 2347-51-2/2024.

Izvješćem je obuhvaćeno cjelokupno poslovanje Agencije u 2023. godini, a osobito predmet poslovanja i zakonska regulativa, opći akti Agencije, ustrojstvo i tijela Agencije kao i rad Upravnog vijeća. Obuhvaćeni su i podaci o prostorima koje Agencija koristi, kao i transparentnost poslovanja koja je osigurana dostupnim informacijama na službenim stranicama Agencije.

U odnosu na poslovanje, Izvješćem je zasebno razrađeno područje usluge javnog prijevoza kao usluge od općeg gospodarskog interesa s obvezom javne usluge, područje usluge javnog prijevoza bez obveze javne usluge i međunarodne linije, te informatički sustav javnog prijevoza (SEOP – sustav evidencije otočnih prava i POSI – sustav prava osoba s invaliditetom) koji je Agencija uspostavila i u njenom je vlasništvu, a kojim se omogućava korištenje prava određenih kategorija putnika i vozila na povlašteni prijevoz, uplate u državni proračun Republike Hrvatske u 2023. godini, kadrovska struktura Agencije te izvješće o realizaciji financijskih planova za 2023. godinu.

**Financijski izvještaj Agencije za obalni linijski pomorski promet za 2023. godinu** detaljno je prikazan kroz Izvješće o realizaciji financijskog plana za 2023. godinu te kroz godišnje financijske izvještaje za 2023. godinu (Bilanca stanja na dan 31. prosinca 2023. godine i Izvještaj o prihodima i rashodima, primicima i izdacima za razdoblje od 1. siječnja do 31. prosinca 2023.).

Plan prihoda za 2023. godinu iznosio je 68.661.546 eura i u cijelosti je primljen iz Državnog proračuna. Planirani rashodi, koji su u cijelosti financirani iz izvora 11 Opći prihodi i primici, iznosili su 68.661.546 eura, a odnose se na rashode poslovanja u iznosu od 68.222.059 eura i na rashode za nabavu nefinancijske imovine u iznosu od 439.487 eura.

Izvršenje prihoda i rashoda u 2023. godini iznosilo je 68.650.117,18 eura ili 99,98% u odnosu na Tekući plan za 2023. godinu. Izvršenje prihoda i rashoda u 2023. godini je za 4,78% veće u odnosu na 2022. godinu i to za plaćanja korekcije potpore u 2023. godini, kojom se nadoknađivala razlika između ugovorenih i stvarnih rashoda poslovanja, prije svega goriva.

Ostvareni rashodi za zaposlene u 2023. godini iznosili su 330.782,44 eura i 29,04% su veći u odnosu na iste rashode ostvarene u 2022. godini, i to prije svega što su u 2023. godini zaposlene dvije djelatnice.

Materijalni rashodi su veći za 22,71% u odnosu na isto razdoblje 2022. godine zbog rasta ostalih troškova zaposlenima (smrtni slučajevi u obiteljima djelatnika), rasta troškova energije, rasta troškova za zdravstvene i veterinarske usluge (sistematski pregledi djelatnika), rasta troškova intelektualnih usluga, izrada modela očekivanih rashoda u obalnom linijskom pomorskom prometu i rasta ostalih usluga zbog povećanog broja izdanih iskaznica za povlašteni prijevoz. Realizirani materijalni rashodi u 2023. godini iznose 98,07% u odnosu na tekući plan za materijalne rashode.

Rashodi za subvencije u 2023. godini su za 3,97% veći u odnosu na one iz 2022. godine jer su se kroz cijelu 2023. godinu brodarima isplaćivale korekcije potpore, kojima su se nadoknadile razlike između ugovorenih i stvarnih rashoda poslovanja, prije svega goriva.

Rashodi za nabavu nefinancijske imovine u 2023. godini su značajno porasli u odnosu na one u 2022. godini i to zbog ulaganja u računalne programe, odnosno u Centralni informatički sustav koji je Agencija, prema Zakonu, bila u obvezi uvesti. Uz to, i ulaganje u uredsku opremu i namještaj je poraslo za 84,34 % ili 2.740,26 eura zbog nabavke nove opreme za novozaposlene djelatnice.

**Pored financijskog izvještaja Agencije, prikazane su i uplate u državni proračun** **Republike Hrvatske** izvršene od strane brodara i korisnika povlaštenog prijevoza. Brodari koji su održavali linije na kojima su prihodi od pružanja usluga veći od troškova koji su nastali kao posljedica obveze pružanja javnih usluga (profitabilne linije) u Državni proračun RH u 2023. godini uplatili su 1.023.039,02 eura s osnova promjenjive naknade za koncesiju i 15.926,76 eura s osnova fiksne naknade za koncesiju.

Na uplate u Državni proračun RH iz nadležnosti poslova Agencije odnose se i plaćanja za izdavanje otočnih iskaznica za povlašteni prijevoz u 2023. godini s te osnove uplaćeno je 127.177,21 eura.